Na temelju članka 36. Odluke o zakupu poslovnog prostora („Službeni glasnik“-službeno glasilo Općine Dugi Rat, broj. 2/17 i 3/24), članka 6. i 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine” broj 26/15 i 37/21) i članka 34. Statuta Općine Dugi Rat (“Službeni glasnik”-službeni glasnik Općine Dugi Rat, br. 5/21), Općinski načelnik Općine Dugi Rat dana \_\_\_. \_\_\_. 2024. godine, donio je

P R AV I L N I K

o dodjeli prostora na korištenje udrugama s područja općine Dugi Rat

1. OPĆE ODREDBE

Članak 1.

Ovim Pravilnikom o dodjeli prostora na korištenje udrugama s područja Općine Dugi Rat (u daljnjem tekstu: Pravilnik) utvrđuju se uvjeti, mjerila i postupci za dodjelu prostora kojima gospodari Općina Dugi Rat na korištenje udrugama i drugim organizacijama civilnog društva, kojima je područje djelovanja i aktivnosti područje općine Dugi Ra i koje provode aktivnosti od interesa za opće dobro.

Prostori koji će biti predmet dodjele mogu biti u vlasništvu ili posjedu Općine Dugi Rat.

Članak 2.

Aktivnost od interesa za opće dobro u smislu ovog Pravilnika je aktivnost koja doprinosi zadovoljenju potreba i ispunjavanju ciljeva i prioriteta kojima se zadovoljavaju potrebe i podiže kvaliteta života građana Općine Dugi Rat, posebno u područjima:

1. odgoj i obrazovanje,
2. osnaživanje djece i mladih za vlastiti razvoj i aktivno djelovanje u društvu,
3. prevencije neprihvatljivog ponašanja djece i mladeži,
4. kultura,
5. tehnička kultura,
6. umjetnost,
7. sport,
8. socijalna skrb,
9. skrb o osobama s invaliditetom,
10. branitelji i stradalnici,
11. umirovljenici i osobe treće životne dobi,
12. zaštita zdravlja,
13. zaštita okoliša i prirode,
14. održivi razvoj,
15. ljudska prava i slobode,
16. zaštite životinja i lovstva,
17. socijalnog i humanitarnog značenja,
18. strukovnog udruživanja.

Članak 3.

Općinski prostori se dodjeljuju na korištenje udrugama javnim natječajem.

Iznimno od prethodnog stavka, bez objavljivanja javnog natječaja općinski prostor se može dodijeliti izravno samo:

* kada je to nužno da se riješi problem koji je nastao u vezi s osnivanjem ili radom udruge, a da zbog žurnosti nije moguće provesti postupak javnog natječaja.
* kada se općinski prostor dodjeljuje udruzi kojoj su zakonom, drugim propisom ili aktom dodijeljene određene javne ovlasti (npr. Hrvatski crveni križ, Dobrovoljno vatrogasno društvo i dr.).

1. RASPISIVANJE I UVJETI JAVNOG NATJEČAJA

Članak 4.

O raspisivanju i objavi javnog natječaja za dodjelu općinskih prostora na korištenje udrugama (u daljnjem tekstu: javni natječaj) odlučuje Općinski načelnik Općine Dugi Rat (u daljnjem tekstu: Općinski načelnik), zaključkom.

Zaključak iz stavka 1. ovog članka obavezno sadrži:

* popis općinskih prostora za dodjelu na korištenje udrugama,
* natječajnu dokumentaciju (tekst javnog natječaja, obrasce, dokaze koji se podnose uz prijavu i dr.),
* podatak gdje se javni natječaj objavljuje i rok za podnošenje prijava.

Natječaj s natječajnom dokumentacijom objavljuje se na mrežnim stranicama Općine Dugi Rat i mrežnim stranicama Ureda za udruge Vlade Republike Hrvatske.

Obavijest sadrži predmet javnog natječaja, podatak o tome gdje se tekst javnog natječaja objavljuje, rok podnošenja prijave, te po potrebi i druge podatke.

Članak 5.

Tekst javnog natječaja sadrži: podatke o prostoru (adresu, površinu, namjenu i visinu naknade za korištenje), vrijeme na koje se prostor daje na korištenje, podatke tko može sudjelovati na natječaju, podatke o partnerstvu s drugim organizacijama (zajednička prijava), uvjete za prijavu na natječaj, sadržaj prijave, način prijave, rok i mjesto podnošenja prijave, upute za prijavitelje, kriterije i mjerila za bodovanje, uputu o pravu prigovora na Prijedlog liste prvenstva za dodjelu pojedinog općinskog prostora, obavijest o potpisivanju ugovora o korištenju prostora te po potrebi druge uvjete.

Članak 6.

Postupak javnog natječaja provodi Povjerenstvo za dodjelu općinskih prostora na korištenje udrugama (u daljnjem tekstu: Povjerenstvo).

Povjerenstvo ima neparan broj članova, najmanje 3, osniva ga i imenuje Općinski načelnik.

Zadaće Povjerenstva su: otvaranje zaprimljenih prijava, utvrđivanje koje prijave ispunjavaju uvjete natječaja, razmatranje i bodovanje prijava koje ispunjavaju uvjete natječaja sukladno kriterijima i mjerilima za bodovanje, sastavljanje Prijedloga liste prvenstva za dodjelu pojedinog općinskog prostora, predlaganje Općinskom načelniku zaključka o dodjeli prostora na korištenje i sklapanja ugovora o korištenju prostora.

Podnositelj, čije su prijave podnesene izvan natječajnog roka ili su nepotpune, kao i one koje ne ispunjavaju uvjete iz članka 7. ovog Pravilnika, neće biti uvršteni na Prijedlog liste prvenstva.

Članak 7.

Uvjeti javnog natječaja su:

1. da udruga mora biti upisana u registar udruga Republike Hrvatske ili drugi odgovarajući registar i imati registrirano sjedište na području općine Dugi Rat,
2. da udruga mora biti upisana u Registar neprofitnih organizacija,
3. da udruga uredno plaća doprinose i poreze te druga davanja prema državnom proračunu i proračunu Općine Dugi Rat,
4. da udruga ima organizacijske kapacitete i ljudske resurse za provedbu aktivnosti,
5. da udruga vodi transparentno financijsko poslovanje,
6. da se protiv udruge, odnosno osobe ovlaštene za zastupanje udruge, ne vodi kazneni postupak i da nije pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba),
7. da udruga provodi aktivnosti na području općine Dugi Rat,
8. da prijava na natječaj sadržava sve podatke, dokumentaciju i popunjene obrasce određene natječajnom dokumentacijom i ovim Pravilnikom,
9. da udruga uredno ispunjavati obveze iz svih prethodno sklopljenih ugovora o zakupu općinskih prostora.

Članak 8.

Prijava na natječaj mora sadržavati:

1. izvadak iz matičnog registra u koji je udruga upisana (ispis internetske stranice),
2. dokaz o upisu u Registar neprofitnih organizacija (ispis internetske stranice RNO-a),
3. presliku statuta, sa svim izmjenama i dopunama,
4. potvrdu Porezne uprave o stanju duga po osnovi javnih davanja o kojima službenu evidenciju vodi Porezna uprava, u izvorniku ne stariju od 30 dana od objave javnog natječaja,
5. ispunjeni obrazac izjave osobe ovlaštene za zastupanje udruge o nepostojanju duga s osnove potraživanja Općine Dugi Rat,
6. dokaz o urednoj predaji svih izvješća Općini i drugim institucijama (potvrda Porezne uprave/FINA-e o predanim izvještajima ili drugi prikladan način),
7. druge dokaze i dokumentaciju određenu natječajnom dokumentacijom.

Prijava se podnosi isključivo na obrascu koji je sastavni dio natječajne dokumentacije.

Obrazac prijave sadrži osnovne podatke o prijavitelju s opisom dosadašnjeg rada i djelovanja te planom aktivnosti u predstojećem razdoblju.

Članak 9.

Obrasci koji su sastavni dio natječajne dokumentacije se popunjavaju na računalu prema uputi navedenoj u natječajnoj dokumentaciji.

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje, te ovjerene službenim pečatom udruge.

Prijava mora biti podnesena u roku određenom u javnom natječaju, koji ne može biti kraći od 30 dana od dana objave javnog natječaja.

Prijave na natječaj s dokumentacijom se podnose u zatvorenoj omotnici, s naznakom “Ne otvaraj - Javni natječaj za dodjelu općinskih prostora udrugama” preporučeno poštom ili osobnom dostavom na protokol Općine Dugi Rat ili se dostavljaju elektroničkim putem u pdf digitalnom formatu na adresu elektroničke pošte Općine Dugi Rat. Podnositelj prijave koja se podnosi elektroničkim putem dužan je na zahtjev Općine Dugi Rat dostaviti na uvid svu potrebnu izvornu dokumentaciju i obvezne priloge u izvorniku.

Članak 10.

Kriteriji i mjerila za bodovanje pristiglih prijava na natječaj za dodjelu određenog prostora radi provođenja programa i projekta od interesa za opće dobro su:

1. Godine aktivnog sudjelovanja u programima javnih potreba od interesa za Općinu Dugi Rat u posljednjih pet godina

* za svaku godinu aktivnog djelovanja .......................................................... 1 bod

1. Broj zaposlenika

* do 3 ............................................................................................................. 1 bod
* od 3 do 6 .................................................................................................... 2 boda

1. Broj članova i/ili volontera

* do 20 ........................................................................................................... 1 bod
* od 21 do 50 ................................................................................................. 2 boda
* od 51 do 100 ............................................................................................... 3 boda
* više od 100 .................................................................................................. 4 boda

1. Neposredan rad s korisnicima usluga

* rad s ciljanim skupinama do 20 korisnika .................................................... 1 bod
* rad s ciljanim skupinama od 21 do 50 korisnika .......................................... 3 boda
* rad s ciljanim skupinama iznad 50 korisnika ............................................... 5 bodova

1. Ostvarene financijske potpore za projekte/programe

* iz EU fondova ............................................................................................. 5 bodova
* iz državnog/županijskog proračuna ............................................................. 4 boda
* iz proračuna Općine Dugi Rat ..................................................................... 3 boda
* iz poslovnog sektora.................................................................................... 2 boda
* iz drugog inozemnog javnog ili privatnog donatora ..................................... 1 bod

1. Broj partnerskih organizacija civilnog društva s kojima se planira zajednički koristit dodijeljeni prostor

* 1 partner ..................................................................................................... 3 boda
* 2 partnera ................................................................................................... 5 bodova
* za svaku partnersku organizaciju iznad dvije dodatno ................................ 1 bod

1. Prethodno korištenje prostora

* prethodno uredno korištenje istog gradskog prostora ................................ 10 bodova

1. Ukupno ostvareni financijski prihodi poslovanja u zadnjem godišnjem izvještajnom razdoblju:

* ukupni prihod ostvaren do 10.000,00 eura …............................................. 1 bod
* za svakih daljnjih ostvarenih 10.000,00 eura dodatni ................................. 1 bod

1. Udruge osoba iz Zakona o pravima hrvatskih branitelja iz Domovinskog rata i članova njihovih obitelji:

* udruga hrvatskih vojnih invalida iz Domovinskog rata .............................. 5 bodova,
* udruga članova obitelji umrlih i nestalih hrvatskih branitelja

iz Domovinskog rata …………………………………………...................... 4 boda,

* udruga dragovoljaca, veterana i udruga zatočenih hrvatskih

branitelja iz Domovinskog rata ………………………………..................... 4 boda,

* udruga ostalih hrvatskih branitelja iz Domovinskog rata ........................... 3 boda.

Na temelju zbroja bodova za svakog podnositelja prijave Povjerenstvo utvrđuje Prijedlog liste prvenstva za dodjelu općinskih prostora na korištenje.

Članak 11.

Ako dva ili više podnositelja zahtjeva imaju jednak broj bodova, prednost na listi prvenstva ima onaj podnositelj koji je ostvario više bodova po kriteriju prethodno korištenje prostora.

Prijavu za dodjelu jednog gradskog prostora kojeg planira koristiti više udruga u suradnji/partnerstvu podnosi samo jedna od udruga koja smatra da na javnom natječaju može ostvariti veći broj bodova sukladno kriterijima i mjerilima iz članka 10. ovog Pravilnika.

Namjera korištenja prostora u suradnji/partnerstvu s ostalim udrugama potvrđuje se izjavom koja se prilaže uz prijavu za dodjelu općinskog prostora, potpisanom od ovlaštenih osoba svih suradničkih/partnerskih udruga.

Članak 12.

Nakon izvršenog bodovanja prijava i utvrđivanja Prijedloga liste prvenstva za dodjelu pojedinog općinskog prostora, Povjerenstvo će na službenim stranicama Općine Dugi Rat i na oglasnoj ploči Općine Dugi Rat javno objaviti Prijedlog liste prvenstva za dodjelu pojedinog općinskog prostora s brojem bodova po pojedinom kriteriju, te ukupan broj bodova.

Na Prijedlog liste prvenstva za dodjelu pojedinog općinskog prostora prijavitelji mogu uložiti prigovor Općinskom načelniku, zbog redoslijeda na listi reda prvenstva ili zbog neuvrštavanja na listu reda prvenstva iz razloga navedenih u članku 6. ovog Pravilnika, u roku od 8 dana od dana objave Prijedloga liste prvenstva.

Članak 13.

Konačnu listu prvenstva za dodjelu pojedinog gradskog prostora, na prijedlog Povjerenstva utvrđuje Općinski načelnik.

Na temelju Konačne liste iz stavka 1. ovoga članka, Povjerenstvo predlaže a Općinski načelnik donosi zaključak o dodjeli prostora za korištenje koji mora biti javno objavljen na službenim stranicama Općine Dugi Rat.

1. ZAKLJUČIVANJE UGOVORA O KORIŠTENJU

Članak 14.

Na temelju zaključka iz članka 13. ovog Pravilnika, Općinski načelnik zaključuje ugovor o korištenju općinskog prostora (u nastavku: ugovor).

Ako prijavitelj koji je ostvario najviše bodova za pojedini općinski prostor po pozivu Povjerenstva ne pristupi zaključenju ugovora, Povjerenstvo će predložiti Općinskom načelniku da se ugovor sklopi sa slijedeće rangiranim prijaviteljem s Konačne liste prvenstva za taj prostor.

Ugovor se sklapa na 5 godina kao javnobilježnički akt.

Troškove solemnizacije snosi korisnik.

Ugovor u ime Općine Dugi Rat potpisuje Općinski načelnik.

Članak 15.

Ugovorom će se definirati obveze korisnika u smislu plaćanja troškova režija i ostalih troškova koje nastaju korištenjem prostora.

Ugovor se zaključuje u pisanom obliku i osim osnovnih podataka o korisniku i prostoru, između ostalog sadržava:

* visinu naknade;
* aktivnost od interesa za opće dobro;
* vrijeme trajanja ugovora;
* odredbu o razlozima i uvjetima za otkazivanje ugovora u slučaju kršenja ili neizvršavanja odredbi ugovora te odredbu o raskidu ugovora;
* odredbu o tome da korisnik ne može preuređivati općinski prostor bez prethodne pisane suglasnosti Općine Dugi Rat;
* odredbu kojom se korisnik obvezuje općinski prostor predati u posjed Općine Dugi Rat slobodan od osoba i stvari istekom roka na koji je dan, odnosno istekom otkaznog roka ili raskidom ugovora;
* neopozivu izjavu korisnika kojom se odriče prava povrata uloženih sredstava u općinski prostor;
* odredbu da ako je ugovor sklopljen s više korisnika (zajedničko korištenje), oni za sva dugovanja koja proizlaze iz korištenja gradskog prostora odgovaraju solidarno;
* uvjeti i izvori redovnog i izvanrednog održavanja općinskog prostora koji se daje na korištenje;
* odredbe o podmirenju režijskih troškova (električne energije, vodoopskrbe, odvodnje, komunalne i vodne naknade, pričuve i ostalo).

Članak 16.

Naknada za korištenje općinskog prostora iznosi 0,50 eura za m² površine mjesečno.

Iznimno od prethodnog stavka ovog članka naknada za korištenje općinskog prostora ne plaća se u situaciji kada prostor koriste udruge kojima su zakonom, drugim propisom ili aktom dodijeljene određene javne ovlasti (npr. Hrvatski crveni križ, Dobrovoljno vatrogasno društvo i dr.), a odluku o oslobađanju donosi Općinski načelnik.

Osim korisnika iz stavka 2. ovog članka, od plaćanja naknade može se osloboditi i druge korisnike općinskih prostora o čemu odluku na prijedlog Općinskog načelnika donosi Općinsko vijeće.

Članak 17.

Istekom roka od 5 godina korisniku se, općinski prostor dodijeljen temeljem ovog Pravilnika, može ponovno dodijeliti na korištenje na rok od daljnjih 5 godina, bez provođenja javnog natječaja za dodjelu, pod uvjetom da je korisnik dodijeljeni općinski prostor koristio sukladno ugovoru i uredno izvršavao ugovorne obveze te i dalje ima potrebu za tim prostorom, a na dan isteka ugovora i dalje posjeduje sve uvjete iz članka 7. ovog Pravilnika.

Zahtjev za ponovnu dodjelu općinskog prostora na korištenje podnosi se Jedinstvenom upravnom odjelu Općine Dugi Rat, najkasnije 30 dana prije isteka ugovora o korištenju prostora.

Zaključak o ponovnoj dodjeli općinskog prostora na korištenje bez provođenja javnog natječaja donosi Općinski načelnik na temelju prijedloga Jedinstvenog upravnog odjela.

Članak 18.

Korištenje općinskog prostora može prestati i prije isteka ugovornog roka, otkazom ugovora.

Općina Dugi Rat može otkazati ugovor ako korisnik između ostalog:

* poslije pisane opomene Općine Dugi Rat koristi općinski prostor suprotno ugovoru ili mu nanosi znatniju štetu koristeći ga bez dužne pažnje;
* ne plati naknadu u roku od 15 dana od dana pisane opomene Općine Dugi Rat;
* onemogući Općini Dugi Rat nesmetanu kontrolu korištenja općinskog prostora, odnosno ne pruži mu na uvid svu potrebnu dokumentaciju;
* vrši preinake općinskog prostora bez pisanog odobrenja Općine Dugi Rat;
* općinski prostor daje na podkorištenje;
* ne koristi općinski prostor bez opravdanog razloga duže od 60 dana.

Korisnik može otkazati ugovor o korištenju ne navodeći razloge, uz prethodno obavezno podmirenje obaveza s osnova naknade za korištenje, te troškova energenata za vrijeme korištenja prostora.

Otkazni rok je 30 dana.

1. PRIJELAZNE I ZAVRŠNE ODREDBE

Članak 19.

Sadašnji korisnik koji posjeduje ugovor ili drugi akt o dodjeli prostora na korištenje, donesen prije stupanja na snagu ovog Pravilnika, a glasi na neodređeno vrijeme ili na određeno vrijeme čiji rok nije istekao, dužan je sudjelovati u natječaju i ostvaruje pravo prvenstva na sklapanje ugovora o korištenju prostora ako ispunjava uvjete iz javnog natječaja.

Pod sadašnjim korisnikom smatra se korisnik poslovnoga prostora koji nema sklopljen ugovor ili drugi akt o dodjeli prostora na korištenje i koji obavlja u tom prostoru djelatnost udruge, a protiv kojega se ne vodi postupak radi otkazivanja korištenja i predaje poslovnoga prostora te koristi taj prostor bez prekida u trajanju od najmanje 5 godina.

Svi ugovori ili akti o dodjeli prostora udrugama prestaju važiti danom stupanja na snagu ovog Pravilnika.

Članak 20.

Iznimka od provedbe natječaja temeljem ovog Pravilnika je situacija kod dodjele na korištenje općinskog prostora udrugama kojima su zakonom, drugim propisom ili aktom dodijeljene određene javne ovlasti (npr. Hrvatski crveni križ, Dobrovoljno vatrogasno društvo i dr.). U tim situacijama prostor se dodjeljuje na korištenje bez provedenog postupka odlukom Općinskog vijeća Općine Dugi Rat, dok ugovor s udrugom sklapa Općinski načelnik.

U situacijama iz prethodnog stavka ovog članka općinski prostor se može dati na korištenje na rok od 5 do 30 godina.

Članak 21.

Provedbu ovog Pravilnika vrši Jedinstveni upravni odjel Općine Dugi Rat i Povjerenstvo za dodjelu općinskih prostora na korištenje udrugama.

Članak 22.

Stupanjem na snagu ovog Pravilnika stavlja se izvan snage Odluka o davanju na uporabu i korištenje bez naknade prostora u vlasništvu Općine Dugi Rat („Službeni glasnik“-službeno glasilo Općine Dugi Rat, br. 6/17).

Članak 23.

Ovaj Pravilnik stupa na snagu osmog dana od dana objave u “Službenom glasniku”-službenom glasilu Općine Dugi Rat.

REPUBLIKA HRVATSKA

SPLITSKO-DALMATINSKA ŽUPANIJA

OPĆINA DUGI RAT

Općinski načelnik

KLASA:

URBROJ: 2181-22-02-24- OPĆINSKI NAČELNIK

Dugi Rat, \_\_\_. \_\_\_. 2024. godine

mr. Tonči Bauk, dipl. ing.